## Salomé Pradas estudia demanar mesures cautelars en el procediment judicial contra el Govern central perquè aporte l’aigua que necessita el llac de l’Albufera

*** La consellera exigix a la CHX que “deixe de burlar-se dels valencians”, ja que “només ha enviat al llac poc més de dos hm³ per la séquia de Favara”**

La consellera de Medi Ambient, Aigua, Infraestructures i Territori, Salomé Pradas, ha assegurat que la Generalitat estudia demanar mesures cautelars en el procediment judicial contra el Govern central perquè aporte l’aigua que necessita el llac de l’Albufera, mentres es resol el recurs contenciós administratiu que es presentarà contra la Confederació Hidrogràfica del Xúquer (CHX) i el Ministeri de Transició Ecològica.

Així s’ha expressat la titular de Medi Ambient en la compareixença posterior al ple del Consell, en què ha informat d’esta mesura i de la resposta —comunicada hui al seu departament de manera telemàtica— al requeriment previ que havia sigut presentat amb anterioritat, la resposta del qual per part de la CHX ha arribat fora de termini.

La consellera ha explicat que la CHX està incomplint l’annex XI del Reial decret 35/2023, en l’apartat 5 de l’article, que 13 establix que la llacuna havia d’haver rebut una aportació de 20 hectòmetres cúbics a través dels sistemes del Túria i el Xúquer abans del 15 de maig passat i que “hui dia seguixen sense arribar, ja que només se n’han transferit dos a través de la séquia de Favara”.

Pradas ha denunciat que la CHX “insistix a calcular com a aigua remesa al llac els cabals que arriben als arrossars i a tot el perímetre del Parc Natural”. Per tot això, ha exigit a la CHX “que deixe de burlar-se dels valencians”, perquè l’organisme regulador de la conca i el Ministeri de Transició Ecològica “estan mesurant una cosa diferent de la que se’ls demana i actuant, una vegada més, de manera trilera”.

La titular de Medi Ambient hi ha afegit que “este flagrant i negligent incompliment, la falta de rigor tècnic del Govern central i la resposta extemporània de la CHX ens porta a ratificar la decisió anunciada el dijous pel president de la Generalitat, Carlos Mazón, de presentar el recurs contenciós administratiu, i no descartem demanar mesures cautelars”.

Fecha: 28/06/2024